Posjet Vukovaru

Naše putovanje započelo je pred autobusom u 4:45 ujutro kada smo se sastali da bi krenuli na put. Vozili smo se 4 sata i napokon stigli u Vukovar te smo otišli do Memorijalnog centra Domovinskog rata gdje smo slušali o događanjima prije i tijekom Domovinskog rata i pojeli doručak. Nakon svega što smo naučili vratili smo se do autobusa i tijekom vožnje vidjeli smo kukuruzni put (koji vodi od Vukovara do Vinkovca) i pričali o tvornici Borovo i bolnici(koju nažalost nismo mogli posjetiti zbog epidemiološke situacije). Autobus nas je doveo do Spomen doma hrvatskih branitelja na Trpinjskoj cesti u kojemu smo na ekranima zidova vidjeli ratne fotografije i video snimke ratnih događaja. Nakon toga došli smo do Memorijalnog groblja žrtava iz Domovinskog rata i vidjeli središnji dio groblja u kojemu gori vječna vatra. Voditeljica nam je ispričala o značenju svih 938 bijelih križeva. Od svega ispričanog najviše mi je ostalo u pamćenju da su izdvojena dva križa za najmlađu žrtvu Domovinskog rata, beba od 6 mjeseci, i za najstariju žrtvu, ženu od 104 godine. Vratili smo se u autobus i otišli do Ovčare gdje smo vidjeli spomen na 200 ranjenih hrvatskih branitelja i civila iz Vukovarske bolnice pogubljenih u velikosrpskoj agresiji na Republiku Hrvatsku i tamo nam je voditeljica ispričala mnogo zanimljivih i novih stvari koje ja osobno nisam znala. Nakon naučenih novih stvari s autobusom smo došli do crkve sv. Filipa i Jakova gdje nas je dočekao đakon i pričao nam o povijesti te vrlo značajne vukovarske crkve. Tamo smo pogledali kratki film o povijesti Vukovara i krenuli natrag do autobusa koji nas je odveo do ručka.

Nakon toga dočekao nas je bojnik iz Domovinskog rata koji je pričao o granatama i podijelio svoje iskustvo tijekom rata. On nas je odveo do muzeja s predmetima drugih vojnika i čak smo išli u koncentracijski logor. Bilo nam je dopušteno ulaziti u bunkere i tenkove na tome području. Zatim smo krenuli do Muzeja vučedolske kulture gdje smo naučili da su Vučedolci bili vrlo pametni i da su u Vučedolu nastali predmeti koji u to vrijeme nisu viđeni kao npr. kalendar. Vratili smo se natrag u autobus i krenuli prema dvorcu Eltz u kojem smo saznali o Vukovarskoj prošlosti.

Imali smo i nešto slobodnog vremena tijekom kojeg smo se mogli prošetati po prekrasnom gradu Vukovaru. Napokon u 18:45 sastali smo se i krenuli prema autobusu zadnji put i opet je počela duga vožnja od 4 sata prema gradu Zagrebu. Vratili smo se u Zagreb u 23:00.

Anja Štrok, 8. b